ROZHODNUTIE KOMISIE
z 10. februára 2005,
ktorým sa povoľuje určitým členským štátom používať na zisťovanie o štruktúre poľnohospodárskych podnikov na rok 2005 informácie zo zdrojov iných ako štatistické zisťovania
(oznámené pod číslom dokumentu K(2005) 284)
(Iba dánsky, nemecký, estónsky, anglický, fínsky, francúzsky, holandský, slovinský a švédsky text je autentický)
(2005/124/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 571/88 z 29. februára 1988 o organizácii štatistických zisťovaní Spoločenstva o štruktúre poľnohospodárskych podnikov (1), najmä na jeho článok 8 ods. 2,
keďže:
(1)
Pri rozhodovaní o tom, ktoré ukazovateľe sa majú zisťovať, by sa malo obmedziť zaťaženie respondentov pri zisťovaní. V súlade s článkom 8 ods. 2 nariadenia (EHS) č. 571/88 určité členské štáty požiadali o povolenie používať pri určitých ukazovateľoch v zisťovaní štruktúry poľnohospodárskych podnikov na rok 2005 informácie, ktoré sú už dostupné z iných zdrojov, ako sú štatistické zisťovania.
(2)
Výsledky zisťovaní o štruktúre poľnohospodárskych podnikov majú veľký význam pre poľnohospodársku politiku Spoločenstva. Je potrebné udržať vysokú kvalitu informácií, a preto používanie údajov z iných zdrojov, ako sú štatistické zisťovania, je prijateľné, iba ak sú tieto údaje rovnako spoľahlivé ako údaje zo štatistických zisťovaní.
(3)
Členské štáty, ktoré požiadali o povolenie používania údajov z iných zdrojov ako štatistické zisťovania, poskytli Komisii technickú dokumentáciu s ohľadom na dôležitosť a presnosť týchto zdrojov. Povolenia požadované týmito členskými štátmi by preto mali byť udelené po preskúmaní technickej dokumentácie.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre poľnohospodárske štatistiky zriadeného rozhodnutím Rady 72/279/EHS (2),
PRIJALA TOTO ROZHODNUTIE:
Článok 1
1. Členským štátom uvedeným v zozname prílohy sa povoľuje používať pri zisťovaní určitých ukazovateľov štruktúry poľnohospodárskych podnikov na rok 2005 už dostupné zdroje, iné ako štatistické zisťovania.
Tieto zdroje sú uvedené v prílohe.
2. Členské štáty, ktorých sa to týka, prijmú nevyhnutné opatrenia na zaistenie toho, že tieto informácie budú najmenej rovnako kvalitné ako informácie získané zo štatistických zisťovaní. Poskytnú správu o hodnotení kvality týchto informačných zdrojov.
Článok 2
Toto rozhodnutie je určené Belgickému kráľovstvu, Dánskemu kráľovstvu, Spolkovej republike Nemecko, Estónskej republike, Holandskému kráľovstvu, Rakúskej republike, Slovinskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 10. februára 2005